Os montes veciñais conveniados coa Xunta suspenden en xestión - Campo Galego\nInicio / Forestal / Os montes veciñais conveniados coa Xunta suspenden en xestión\nAs cortas nas superficies manexadas pola Administración rondan 1 tonelada por hectárea e ano, unha cifra que revela eivas no manexo, segundo o sector. Analizamos oportunidades de mellora no aproveitamento do monte galego\nG.B. - 29/04/2019\nG.B. 29/04/2019 5:43 p.m.\nO piñeiro representa dous terzos das cortas nos montes veciñais.\nA Xunta xestiona en Galicia arredor de 300.000 hectáreas de montes veciñais a través de convenios coas correspondentes comunidades de montes. É un modelo de xestión que abarca preto da metade da superficie do monte veciñal e que naceu co obxectivo de mellorar o traballo que facían as propias comunidades, que ben por falta de capital ou de capacidade, trasladáronlle parte do manexo dos seus montes á Administración. O problema é que o resultado dos convenios, agora en proceso de extinción, dista moito do agardado.\nAs superficies veciñais con convenio orientáronse na súa maioría a un aproveitamento madeireiro, na idea de que estivesen arborizadas e cunha xestión optimizada. Sen embargo, as súas cifras de cortas revelan un manexo baixo mínimos, pois co 15% da superficie forestal de Galicia, acadan pouco máis do 3% das cortas.\n“Os datos da escasez de cortas nos montes conveniados repítense ano tras ano. É un mal dato que sorprende pola reiteración” (Jacobo Feijoo, Asefoga)\n“É un fracaso de xestión claro que ademais sorprende pola reiteración dos datos ano tras ano” -valora o responsable da Asociación Sectorial Forestal Galega (Asefoga), Jacobo Feijoo-. “Nos montes veciñais con convenios córtase arredor dunha tonelada por hectárea e ano. É unha cifra insuficiente que se podería cando menos cuadriplicar cunha xestión forestal razonable, producindo madeira de xeito sostible e compatilizando o aproveitamento da madeira con outros usos”, analiza. “Se falásemos de 300.000 hectáreas arborizadas, poderíase obter oito veces máis madeira do que se fai na actualidade. Iso repercutiría en Galicia nunha suba de dous puntos do PIB industrial (Produto Interior Bruto), compara Feijoo.\nA opinión de eivas na xestión nos montes veciñais conveniados é compartida por outros colectivos, coma a Asociación Forestal de Galicia. O seu director, Francisco Dans, confirma que no sector hai unha percepción de “falta de xestión nos montes con convenio”, que adoitan adoecer de retrasos en traballos silvícolas e na venda da madeira. “Probablemente parte dos montes teñan masas vellas de piñeiro pasadas de turno. Saberémolo en canto dispoñamos dun inventario actualizado”, sinala.\nCondicionantes na xestión nos montes veciñais\nOs montes veciñais autoxestionados polas propias comunidades adoitan duplicar o volume de cortas dos montes conveniados, se ben tamén quedan lonxe dos niveis de aproveitamento madeireiro das propiedades particulares, unha circunstancia que se atribúe no sector a varios factores.\n“Os montes veciñais adoitan ocupar os terreos máis altos e rochosos, que son menos produtivos” (Juan Picos, Uvigo)\n“En xeral, os montes veciñais ocupan os terreos menos produtivos do monte. É frecuente que estean nas zonas máis altas e rochosas, co cal son montes que van producir menos madeira por hectárea”, analiza o director da Escola de Enxeñería Forestal de Pontevedra (Uvigo), Juan Picos, que coordinou recentemente o informe sobre as cortas de madeira en Galicia no 2017, elaborado conxuntamente pola Universidade de Vigo e a Axencia da Industria Forestal (Xera).\nOutros factores a ter en conta, segundo Picos, son a multiplicidade de usos nos montes veciñais, con partes adicadas a usos agrogandeiros, e o impacto dos lumes, que afectan de xeito habitual a superficies conveniadas de provincias coma Ourense. “Hai factores que explican unha menor produtividade dos montes veciñais, e en concreto dos montes veciñais con convenios. Tamén é certo que pode haber factores de infraxestión e o que está claro é que hai un potencial de mellora deses montes”, conclúe Picos.\nPapel dos Distritos Forestais\nO director da Escola de Enxeñería Forestal é partidario de facer unha análise comarcalizada. “En Galicia temos realidades forestais moi diversas, polo que é necesario valorar cada distrito forestal en particular. Se analizamos por exemplo os montes veciñais de Pontevedra, podemos ver que son máis activos e que teñen máis cortas que o monte privado da provincia, onde se dan máis situacións de abandono. Se entramos nos distritos forestais de Ourense, a situación será outra, probablemente con problemas de xestión tanto no monte veciñal coma no particular, e estas realidades non son comparables coas que se dan noutros distritos”, conclúe.\n“A xestión forestal vén de separarse da loita contra os lumes na estrutura da Consellería, que era unha demanda histórica” (Elier Ojea, Fearmaga)\nA xestión dos montes veciñais con convenio corresponde ós 19 Distritos Forestais de Galicia, unha estrutura comarcal para a que se reivindica un maior papel desde o sector forestal. “Recentemente produciuse un cambio na estrutura da Consellería do Medio Rural, de xeito que como viñamos demandando, a xestión forestal separouse da loita contra os lumes” -explica Elier Ojea, presidente da Federación de Aserradoiros e Rematantes de Galicia (Fearmaga)-. “Esa é unha oportunidade para darlle ós Distritos Forestais capacidade para facer xestión forestal, co persoal axeitado e un traballo riguroso”, sinala Ojea.\nContratos de xestión\nJuan Picos tamén avoga por unha análise a nivel de Distrito Forestal sobre como mellorar a xestión dos montes con convenio. “Está tamén pendente de concretar que vai suceder cos montes con convenio, pois falta aínda por aclarar o modelo de xestión que terán no futuro”, valora Picos.\nA extinción dos convenios dos montes veciñais xa comezou e estará concluída no 2021, segundo as previsións da Xunta. A Administración ten previsto ofrecerlle a parte dos montes un contrato de xestión que sustituirá a eses convenios, pero outros montes veciñais, os máis produtivos ou capitalizados, terán que autoxestionarse ou buscar outros modelos de xestión.\nOurense, ‘expediente X’ do monte galego\nOurense representa un caso singular na comunidade. É a segunda provincia de Galicia en superficie forestal, cunhas 575.000 hectáreas -preto do 30% da comunidade-, pero é residual nas cortas, con menos do 5% anual. “Ourense era hai uns 40-50 anos a provincia con mellor calidade de piñeiro para os aserradoiros e desa situación pasou agora a ter un papel residual nas cortas, sendo ademais a provincia con máis lumes” -analiza Elier Ojea, presidente da Federación de Aserradoiros e Rematantes de Galicia (Fearmaga)-. “Algo temos que estar facendo mal”, valora.\nOs factores que explican a perda de peso de Ourense no monte galego son varios. Ojea destaca o problema dos incendios, “que mesmo afectaron a repoboacións feitas pola Administración en montes conveniados”, e alude tamén á despoboación e ó abandono do rural en amplas zonas. “Antes había unha maior xestión do monte e as zonas con madeira funcionaban como unha caixa de aforros. Agora temos unha carga esaxerada de mato, moita emigración e pouca xestión forestal”, compara.\n“É necesaria unha actuación lexislativa da Xunta que combata o minifundio. Se temos 500 parcelas en 50 hectáreas, non facemos nada” (Elier Ojea, Fearmaga)\nOs problemas de falta de xestión atinxen tanto ós montes veciñais, que representan a metade da superficie forestal da provincia, coma ós montes privados, onde o presidente de Fearmaga sinala un problema clave, o minifundio. “Que sería para nós fundamental? Que haxa unha actuación lexislativa por parte da Xunta que impulse unha agrupación de superficies mínimas de xestión. Se nunha superficie de 50 hectáreas temos 500 parcelas de propietarios distintos, moitos deles emigrados ou descoñecidos, é imposible facer nada”, advirte Elier Ojea.\nO presidente de Fearmaga considera que podería haber inversores dispostos a xestionar o monte se se acadasen superficies mínimas de xestión. “Temos o exemplo do arrendamento de terras que está acometendo Navigator para plantar eucalipto na Coruña e Lugo. En Ourense necesitariamos unha iniciativa similar dunha empresa interesada na plantación de piñeiros ou frondosas caducifolias”, valora Elier Ojea.\nOutra preocupación do sector céntrase nas pragas forestais, en especial a do nematodo do piñeiro, que ameaza o sur da provincia. “O bosque que nós podemos pensar, igual dentro de 30 anos non o hai. É preciso avanzar na obtención de plantas resistentes o nematodo”, advirte Elier Ojea, que propón incluso a posta en marcha de plantacións modelo en Ourense que poidan servir de “escaparate” para comunidades de montes e propietarios particulares.\nFearmaga propón que a Xunta acometa unha plantación modelo en Ourense que sirva de referencia na provincia\n“A Xunta dispón de 150-200 hectáreas en propiedade no entorno de San Cibrao das Viñas, nunha boa zona forestal, que poderían ser empregadas con ese fin de crear plantacións aliñadas, con manexo silvícola e plantas resistentes ó nematodo. Sería un exemplo na provincia”, conclúe Ojea.\nEn canto ás comunidades de montes conveniadas, que aglutinan en Ourense máis de 100.000 hectáreas, Ojea considera que lles corresponde o papel de “movemento tractor”. “Non pode ser que teñamos no monte madeira fóra de turno pudríndose. A Administración ten que incentivar cortas en prazo e unha boa xestión que poida servir de incentivo tamén para a silvicultura nas propiedades privadas”, valora o presidente de Fearmaga.\nPiñeiro e monte veciñal, unha simbiose cun futuro incerto\nO piñeiro tivo desde hai décadas un papel protagonista nos montes veciñais de toda Galicia, ata o punto de representar na actualidade dous terzos das cortas que acometen as comunidades de montes. Esa situación contrasta coa dos propietarios particulares, onde máis da metade das cortas son xa de eucalipto, que no monte veciñal representa menos dun 30% dos aproveitamentos.\n“É necesario lograr clons resistentes ó nematodo do piñeiro e garantir a capitalización dos montes veciñais que traballan con coníferas” (Juan Picos, Uvigo)\nA Xunta lexislou ademais este ano para que nos montes veciñais conveniados non se poidan plantar eucaliptos, o que confirma o papel dos montes veciñais como bastión actual das coníferas na comunidade. As incertidumes de futuro para o piñeiro céntranse en dúas cuestións. Que vai pasar nos montes veciñais nos que se deixe a xestión pública? E que vai pasar co piñeiro ante a expansión da praga do nematodo, que xa afecta a todo o sur da provincia de Pontevedra?\nPara o director da Escola de Enxeñería Forestal de Pontevedra, Juan Picos, é preciso actuar en varias liñas. En primeiro lugar, Picos apunta a necesidade dun programa de mellora xenética que obteña “clons tolerantes ó nematodo”. “Haberá que ver tamén ata que punto poden ter encaixe no monte galego outras especies de coníferas que sexan resistentes ó nematodo”, valora Picos.\nOutra cuestión a afrontar é a financiación dos montes veciñais que traballan con coníferas, que nalgúns casos se atopan descapitalizados. “Deberían ter apoios para capitalizarse, xerar rendas e ser persistentes no tempo. As coníferas teñen un papel clave de soporte de toda a industria do aserrado”, lembra Picos.


Os valores que representan o nosos visitantes inspiran a nosa nova campaña – Marineda City\nOs valores que representan o nosos visitantes inspiran a nosa nova campaña\nReflicte a moda, o lecer e a restauración, o fogar e o deporte a través de retratos con moita personalidade e actitude.\nUnha moza amante das tendencias pero que tamén busca aquilo que a fai diferente, que a fai #serúnica; unha parella que acaba de independizarse e busca os seus primeiros mobles para decorar o seu #fogardulcefogar; un mozo que busca en Marineda un lugar onde gozar dunha comida con #moitogusto; unha muller deportista, loitadora e con #pasióndesmedida; e unhas nenas que se divirten e gozan do lecer e actividades que lles ofrece o centro. Estes son os protagonistas da nosa nova campaña publicitaria, que desde hoxe podedes ver nas rúas da cidade.\nInspirada nos valores que representan os nosos visitantes, a campaña reflicte os cinco sectores con maior presenza no centro comercial: a moda, o lecer, a restauración, o fogar e o deporte, lígados a cinco valores de marca, inspiración, lifestyle, vitalidade, ilusión e paixón, a través de retratos con moita personalidade e actitude.\nDeseñada pola axencia de publicidade Imaxe, conta coa produción fotográfica do estudio de Jacobo Gayo, xerente da produtora fotográfica de moda e publicidade GF Studio e nomeado aos premios Goya de fotografía en publicidade en 2007, 2011 e 2013. Pola súa banda, o estilismo corre a cargo de Mónica Alvaredo, visual merchandiser e estilista de moda, acompañada da maquilladora profesional Nuria Riobo.\nPara representar os valores que caracterizan ao público de Marineda City, contamos cun elenco de modelos orixe galega e de diferentes idades. Os protagonistas da campaña son:\nLaura Martínez Fernández, de 29 anos e procedente de Vigo, representa a todas aquelas persoas amantes das tendencias. É a imaxe do mundo da moda, a beleza e os complementos.\nAna Fernández Argüeso (23) e David Giz Cillero (22), de Pontevedra e Viveiro (Lugo) respectivamente, simbolizan, dentro desta campaña, a uns mozos recén independizados que gozan do pracer de estar en casa.\nAriadna Arroyo Carro, da Coruña, xunto con Saray Crespo Magariños, de Brión (A Coruña), son a diversión personificada e recordan a importancia de gozar cada segundo. Cos seus 3 e 4 anos, respectivamente, representan o sector Lecer e cada unha das actividades de entretemento que ofrece o centro.\nSilvia Castro Rodríguez (44), nacida en Francia, onde residiu ata os 2 anos e con pais galegos, é a modelo que simboliza o sector Deporte. Representa á muller loitadora e deportista.\nHugo Aja Veiga, de 28 anos de idade e proveniente de Viveiro (Lugo), representa a ampla oferta de restauración que oferta Marineda City.


A folga do transporte dá un paso adiante coa ocupación de edificios administrativos da Xunta na Coruña, Compostela e Pontevedra | Noticias Vigo\nA negativa da Consellaría a abrir canles de diálogo aboca “á intensificación do conflito”\nA folga no transporte de viaxeiros deu onte un paso adiante coa ocupación simbólica polos piquetes informativos da Dirección Xeral de Mobilidade en Compostela e a Dirección Provincial da Coruña; mentres que en Pontevedra o peche tiña lugar no despacho do delegado da Xunta. Con esta acción búscase que a Consellaría reaccione ante o conflito que se está a vivir no sector e concrete dunha vez unha reunión tripartipa, tal como foi pactada no seu día pola administración, patronal e centrais sindicais.\n“Estas protestas de hoxe son un toque de atención á Xunta: por moito que se negue a abrir canles de diálogo, a folga non vai ir a menos, ao contrario, coa súa intransixencia, a Consellaría está conseguido reforzar a vontade do persoal para secundar os paros e intensificar a mobilización”, afirmaba Xesús Pastoriza, responsábel de Transportes da FGAMT-CIG. Neste senso, adiantou que as centrais sindicais CIG, UGT e CCOO manterán unha nova xuntanza para avaliar as catro xornadas de folga e estudar novas accións mobilizadoras.\nO éxito das folgas acontece, subliñou o sindicalista, porque o que está en xogo co novo plan de transporte da Xunta son os posto de traballo, as condicións laborais e a prestación dun servizo de calidade para a cidadanía. Salientou que máis alá das acusación da conselleira e o Presidente da Xunta sobre o incumprimento dos servizos mínimos ou a suposta “pinza” entre patronal e sindicatos, o proxecto que formula o Goberno galego supón incrementar o desemprego, fomentar a contratación a tempo parcial e precarizar o sector; ademais de non atender as particularidades nin as necesidades do transporte público nun territorio como Galiza.\nPastoriza cualificou a reorganización do sector como un “ERE encuberto”, criticando o papel da Xunta que “está a facerlle un favor a unha parte da patronal ao facilitarlle desprenderse de traballadores/as”. “Non negamos que sexa preciso recompoñer o mapa concesional, pero as concesións caducan a finais do ano 2019. Polo tanto, temos ano e medio por diante para facer un plan con máis sentido e tranquilidade. Non entendemos estas présas por botar a andar o plan o 8 de agosto, nin entendemos a negativa da Xunta a abrir canles de diálogo para resolver un conflito destas dimensións e que conta co apoio masivo dos traballadores e traballadoras”.\nCIG-Transportes, Consellaría de infraestruturas, FGAMT-CIG, Folga do transporte, Transporte


A pescuda sobre os negocios de Pemex apunta a Peña Nieto e advirte: "Seguimos investigando o do estaleiro en Galicia" - Praza Pública\nO Goberno mexicano advirte de que "segue a investigar" a compra de Barreras por parte de Pemex dentro dunha operación contra a corrupción moito máis ampla\nAs investigacións estréitanse sobre a compra de Barreras por parte de Pemex e sobre Emilio Lozoya, ex-director xeral da petroleira detido en España e impulsor, da man da Xunta, dos principais negocios da empresa en Galicia. O Goberno mexicano, a través da Unidad de Inteligencia Financiera (UIF), advirte de que "segue a investigar" o caso do estaleiro galego dentro dunha operación moito máis ampla que inclúe pescudas que sinalan o ex-directivo polo suposto cobro en subornos dun mínimo de 16 millóns de dólares de diferentes compañías.\nAsí o asegura Santiago Nieto, xefe da UIF, nunha entrevista en El País. "Seguimos investigando o do estaleiro en Galicia. Está pendente tamén o de Fertinal, que non o rematamos. Presentáronse catro denuncias por fraude fiscal, peculato, suborno e lavado de diñeiro de Emilio Lozoya e a súa contorna, incluíndo evidentemente a súa esposa".\nNúñez Feijóo, con Peña Nieto durante unha viaxe a México CC-BY-SA Xunta\nA UIF, creada en 2004 polo Executivo mexicano para colaborar na prevención e o combate dos delitos de lavado de diñeiro e de financiamento do terrorismo, é só un dos organismos que investiga a polémica compra de Barreras por parte de Pemex, unha das principais operacións que a petroleira estatal dirixida por Lozoya impulsou en Galicia xunto á Xunta.\nA Fiscalía mexicana, Pemex e o Goberno azteca investigan a compra do estaleiro vigués por parte da petroleira a raíz da detención de Emilio Lozoya en España\nA propia Pemex, a Fiscalía General de la República e a Secretaría de la Función Pública (SFP) do Goberno de México intensifican tamén as pescudas a raíz da detención de Lozoya sobre aquela operación sinalada xa pola Auditoría Superior de la Federación (ASF), equivalente ao Tribunal de Contas en España, polas perdas económicas que supuxo, por non ser parte do negocio da empresa pública e pola opacidade e escurantismo dos contratos asinados en Galicia.\nPero a investigación sobre Lozoya vai moito máis alá. Santiago Nieto eleva agora a 16 millóns de dólares de supostos subornos na trama Odebrecht que implica varias empresas. "Todas acaban facendo transferencias a Panamá, Illas Virxes ou Mónaco", di o responsable da UIF en El País, para engadir a continuación que a súa Unidade "segue a investigar" o caso de Barreras.\n"A investigación a Peña Nieto chegará, non somos tapadeira de ninguén", di o Goberno mexicano respecto do presidente que impulsou os acordos coa Xunta\nO seguinte paso do Goberno mexicano será levar ese caso á Fiscalía, que xa mantén aberta unha investigación sobre esa adquisición do 51% de Barreras por parte de Pemex. Segundo fontes coñecedoras do proceso en México, as probas e testemuños que están a apañar diferentes investigadores sobre advirten de que todo empezou cando en 2012 o ex-presidente do Goberno central, Mariano Rajoy, solicitou ao daquela xefe do Executivo mexicano, Felipe Calderón, que achegase diñeiro ao estaleiro vigués, un compromiso adquirido nos últimos meses do seu mandato e concretado logo con Peña Nieto. Ambos ex-presidentes están no punto de mira, segundo a prensa mexicana.\nAgora, a UIF é máis clara. "A investigación a Peña Nieto chegará, non somos tapadeira de ninguén", di Santiago Nieto, sinalando ao ex-presidente que fortaleceu aquela "alianza estratéxica" entre a Xunta e Pemex e con quen Feijóo se reuniu varias veces no marco daquela colaboración.\nFoi en abril de 2012, e sen case publicidade, cando Núñez Feijóo se uniu á viaxe presidencial que Rajoy levaba a cabo en México entre peticións de explicacións da oposición. Un ano máis tarde, e despois de que se anunciase aquela "alianza estratéxica" entre o Goberno galego e a petroleira, Feijóo regresou a México para reunirse con Peña Nieto, un desprazamento que repetiría máis tarde para verse tamén co agora detido Emilio Lozoya, daquela director xeral da petroleira.\nSegundo conta a prensa mexicana, na investigación sobre a compra de Barreras aparecen vinculados un mínimo de cinco ex-funcionarios de primeiro nivel. Segundo advertiron medios como Eje Central, a Fiscalía e a UIF traballan nunha liña de investigación que "involucra directamente" os ex-presidentes mexicanos Felipe Calderón e Enrique Peña Nieto nunhas pescudas sobre a compra de Barreras.\nFontes consultadas por Praza.gal advirten de que a investigación recaerá do mesmo xeito sobre José Manuel Carrera Panizzo, representante de Pemex no acto de sinatura do acordo coa Xunta en 2012, na altura delegado de Pemex Internacional, un dos principais protagonistas na maioría de pactos entre a petroleira e o Goberno galego e agora investigado tamén polas actuais autoridades mexicanas por presuntos sobrecustos na compra dunha compañía de fertilizantes, Agro Nitrogenados.


O Movemento pola Base no Día da Patria | Movemento pola Base\nbng CIG convenio do metal Dia da Pátria 2011 Folga Xeral Laura Bugallo liberdade lingua represión represión sindical SLG solidariedade máis marcas Inicio » Novas O Movemento pola Base no Día da Patria día da patria\nO Movemento pola Base saiu á rúa de novo no 25 de Xullo, Día da Patria Galega, para difundir entre a base social nacionalista as súas propostas políticas e presentarse como alternativa ante a deriva ideolóxica da dirección do BNG. Unha alternativa independentista e ao servizo da clase traballadora, que poña aos sectores oprimidos e explotados da nosa sociedade no centro da súa acción política. Unha alternativa que traballe consecuentemente, cos pes na terra mais co horizonte claro, pola ruptura do marco constitucional español que nos nega como pobo e que aspire á construción dun novo modelo socio-económico ao servizo das maiorías.\nAsí, o MpB conformou un nutrido bloque na manifestación nacional convocada polo BNG o pasado 25 de Xullo, con dúas faixas e numerosas bandeiras vermellas e da patria. A primeira faixa, co lema "independencia e socialismo", sintetiza os nosos obxectivos estratéxicos, que entendemos non poden estar ausentes nunha data de reivindicación e loita coma esta. A outra, co lema "por un nacionalismo revolucionario" deixa clara a nosa aposta por un movemento nacionalista que cuestione e aspire a transformar o marco social e nacional no que vivemos, e non se limite só a xestionalo.


Conservando a natureza tódolos días do ano « Fragas do Mandeo\nConservando a natureza tódolos días do ano\nA mellor maneira de amosa-lo compromiso coa conservación da natureza é traballar por ela tódolos días do ano. Así o entendeu un dos nosos voluntarios, que aproveitou o seu tempo libre destas festas para recoller lixo no espazo natural protexido ZEC Encoro de Abegondo-Cecebre.\nA xornada de voluntariado do día 16, convocada polo Grupo Naturalista Hábitat, tivo como obxectivo caracteriza-lo tipo de lixo presente no espazo natural, para logo remiti-los datos ó proxecto Libera. Pero unha cuestión quedaba pendente de resolver: ¿Canto lixo hai en total?\nPara estimalo, o noso voluntario estivo durante cinco días recollendo lixo na cabeceira do encoro formada polo río Mero, augas arriba da ponte de Seixurra. Foi enchendo sacos co que atopou na zona inundable do encoro (plásticos, vidros, latas, cerámicas, calzado, etc.), que amoreou xunto con outras pezas de maior tamaño (tres rodas e unha batería). Polo seu aspecto, moitos deses refugallos levaban décadas abandonados. O día de ano vello dedicouno a retirar 200 botellas de vidro ciscadas nun camiño preto do encoro. Por último, no día de ano novo transportou e pesou os sacos de lixo, resultando un total de 602 quilos. Extrapolando o resultado a toda a extensión do espazo natural protexido e camiños adxacentes, tras aplicar factores correctores, estimou que hai preto de 4 toneladas de refugallos esperando que alguén os retire.\nHai moito que facer polo medio ambiente da nosa bisbarra. A simple actuación dunha persoa supuxo que máis de media tonelada de residuos deixaran de contaminar Cecebre. Cantos máis voluntarios sexamos máis impacto terá o noso esforzo e máis territorio cubriremos.\nComo bo propósito para o 2018, ¿tamén vas propoñerte coida-la natureza?


We advice you | Universidade de Vigo\nO proceso de decidir que facer leva tempo. Non hai que agardar a última hora, hai que pensar tranquilamente no que nos gustaría estudar, buscar información e asumir que isto require un certo esforzo. Ánimo!\nTes que saber que a decisión que tomes agora, por moi importante que sexa, non vai marcar toda a túa vida. É necesario reflexionar e decidir, pero non pasa nada por equivocarse.\nLembra que non estás só. A Sección de Información a Estudantes (SIE) está creada para axudarche. Se o precisas, podemos botarche un cabo. Aquí tes a nosa información de contacto:\nEstamos no Edificio Miralles\nAlgunhas cousas que pode que che axuden\n1. Empeza con tempo e non te desanimes\n2. Coñécete a ti mesmo\nQue che gusta? Que non che gusta?\nPodes realizar algún destes test de orientación que che ensinamos a continuación. Non teñen que determinar a tua decisión pero, se non sabes por onde comezar, vanche ser moi útiles para centrarte no importante e reducir opcións.\nTest Xunta - Descobre a túa vocación\nTest Bacharelato - intereses profesionais\n3. Investiga profesións e graos\nInvestiga as profesións actuais e as novas carreiras universitarias. Mira a túa contorna, fíxate nas profesións que te rodean e pensa se te ves facendo iso no futuro. Pregunta aos teus coñecidos en que consiste o seu traballo.\nTemos realizado uns vídeos sobre as titulacións da UVigo\nCoñece todos os graos que se imparten na nosa universidade a través destes vídeos, nos que profesores de cada un deles contan en que consiste.\nO portal sobre estudos universitarios Universia contén unha serie de vídeos e recursos que poden serche útiles no teu proceso de decisión:\nBuscador de titulacións\nSerie Por que estudar...\nSerie Quero ser...\nGuía para elixir carreira\nAo longo de todo o curso académico, a UVigo organiza charlas de orientación e visitas dirixidas a estudantes de centros de educación que así o soliciten.\nTanto unhas como as outras sirven para facilitar a transición desde bacharelato/FP á universidade e proporciona ao estudantado toda a información necesaria para coñecer as titulacións e os servizos da universidade así como sobre o seu acceso.\nCharlas: xerais (acceso, matrícula, instalacións e servizos, oferta académica…) e específicas (pretenden profundizar no coñecemento dun determinado grao)\nVisitas: pódense realizar nos tres campus.\nÁrea científica: Facultades de Bioloxía, Ciencias do Mar e Química.\nEscola de Enxeñaría Forestal e Facultades de Fisioterapia, Belas Artes, Ciencias da Educación e do Deporte e Ciencias Sociais e da Comunicación\nSolicitude: debes encher e enviarnos o formulario correspondente cunha antelación de 20 días.\nVídeos sobre as titulacións: en que consisten e opinións do estudantado\nSe queres saber algo máis sobre cada grao, podes ver os vídeos das titulacións que máis che interesen en UVigoTV.


Galiciae | 11 de mayo de 2018\nMANUEL BLANCO, José Enrique Rodríguez e Julio Latorre, bombeiros e membros da ONG Proem-AID, acusados de tráfico de persoas, foron declarados inocentes por un tribunal de Mitilene, a capital de Lesbos. Lesbos forma, xunto con outras illas, o que chaman unha unidade periférica pertencente á República Helénica. Pola súa proximidade á costa de Turquía, recalan alí moitos refuxiados e folga dicir canta precariedade e desamparo atopan por acubillo.\nAgora chámase tráfico de persoas acudir nunha lancha pneumática, ou outro tipo de embarcación, en auxilio de homes, mulleres e criaturiñas que, doutro xeito, serían engulidos polo mar. A Garda Costeira Grega pillou os devanditos imputados en tan reprobábel actividade. Facelo podía custar dez anos de cadea por persoa rescatada.\nMalia todo, non sería xusto culpar a Grecia da situación. Necesitaría apoio económico porque, por riba da crise en que se encontra aquel país, a maior parte dos gobernos europeos incumpren os acordos sobre refuxiados, o de España entre eles.\nO xurado, que os declarou inocentes, talvez non só cedeu á presión internacional e á diplomacia. É posíbel que considerase, sobre todo, unha lei anterior a todas as lexisladas: salvar vidas.\nChama a atención a indiferenza dun continente, Europa, que, laicismo á parte, reivindica decote as raíces cristiás da súa cultura.\nÉ difícil, se se coñece o Novo Testamento, séxase ou non crente, non traer á memoria as benaventuranzas, nomeadamente neste caso a que di: "Felices os perseguidos por causa da xustiza". Felices, xa que logo, todos e todas os que arriscan a súa liberdade e mesmo a súa vida para rescataren outras.\nPorén, lonxe deste pensamento, semella que a música de fondo da traxedia ten por leitmotiv o "sálvese quen poida". E semella tamén que lle queren encomendar aos mares a tarefa de eliminar o problema. Non se atreven, como case fan algúns, a declarar que esa é a súa política de Estado; mais, de feito, é a que practican.\nOs tres bombeiros andaluces que renunciaron ás vacacións para axudar, cren nas utopías e por iso pertencen a unha organización sen ánimo de lucro que se dedica ao rescate de náufragos. Benia a eles e ás nais que os pariron.\nPola contra, todos os sodomitas que, como Trump e outros mandatarios, non queren ver alén do propio nariz, pechados a cal e canto na súa torre dourada, representan a distopía. Alguén llelo demandará.\nSi, chameilles sodomitas porque, segundo expertos hermeneutas bíblicos, o suposto pecado de Sodoma e Gomorra non foi sexual, senón unha falta de solidariedade, a de non acoller aos estranxeiros. Cómpre, xa que logo, resemantizar este vocábulo.\nPuede ver este artículo en la siguitente dirección /opinion/marica-campo/moito-mais-que-inocentes/20180511104500031866.html


Xogo en liña Aparcadoiro lotado Campo. Xoga o xogo en liña gratuíto Aparcadoiro lotado Campo. Baixo o xogo. Aparcadoiro lotado Campo Xogos Raza - gl.gamegame24.com\nHoxe vai para aparcar os coches en varios puntos. Esta aplicación vai apelar a todos os condutores. Todo o que tes que facer no xogo - para poñer nun espazo de aparcamento, o que lle dará o xogo.\n© sgames.org -. Xogo en liña gratuíto Aparcadoiro lotado Campo () Play Galiciaé xogo online flash Aparcadoiro lotado Campo de balde. Non esqueza clasificar este xogo Aparcadoiro lotado Campo e compartir ese xogo cos seus mellores amigos.\nXogo Aparcadoiro lotado Campo Online\nDescrición do xogo Aparcadoiro lotado Campo liña. Como xogar o xogo en liña Hoxe vai para aparcar os coches en varios puntos. Esta aplicación vai apelar a todos os condutores. Todo o que tes que facer no xogo - para poñer nun espazo de aparcamento, o que lle dará o xogo. Debe poñer un certo tempo e non bater.\nAparcadoiro lotado Campo ( Votos0, Avaliación Secundaria: 0/5)


Cales son as características dunha pantalla LED exterior? - Shenzhen Litestar LED CO., LTD.\nInicio > Novidades > Novas da industria > Cales son as características dunha pantalla LED exterior?\nCales son as características dunha pantalla LED exterior?\nA exhibición LED de aluguer ao aire libre úsase amplamente na vida das persoas, é un fermoso e cómodo representante das súas características.Pero é ao aire libre cando a calidade da pantalla é máis esixente.Cales son as características dunha pantalla LED exterior?\n1. A forte choiva\nNo ambiente de uso exterior, a pantalla LED exterior debe alcanzar o nivel de protección IP65, o módulo debe selarse con cola, seleccionar a caixa impermeable e empregar o mandil impermeable para conectar o módulo e o corpo da caixa.Esta é unha boa forma de evitar a erosión da choiva.\n2. A proba de raio\nOs pararraios instalaranse na parte superior ou preto da estrutura de aceiro da pantalla LED para arrendamento exterior.\nTodos os circuítos de visualización LED (fonte de alimentación e sinal) deben estar protexidos e enterrados;\n3. A alta temperatura\nA área de exhibición LED de aluguer ao aire libre é de gran emisión de calor.Se a temperatura externa é demasiado alta, pode causar problemas como a calefacción da placa de circuíto e o curtocircuíto, polo que é necesario engadir equipos de disipación de calor á pantalla durante a instalación.


ACTOS DO 25N NO CONCELLO DE PONTECESURES.\n17/11/2021.- NOVAS MUNICIPAIS\nAs desigualdades entre homes e mulleres en diversos ámbitos da sociedade, evidencian a necesidade de desenvolver iniciativas e actividades destinadas á concienciación e sensibilización en igualdade de xénero e prevención da violencia machista.\nEsta realidade constata que, ademáis de ser viable, é realmente preciso dende todos os ámbitos, promover iniciativas destinadas á concienciación social en materia de igualdade de xénero; previndo tamén as condutas violentas contra as mulleres, especialmente as violencias sexuais que teñen aumentado nos últimos tempos.\nNeste contexto, O Concello de Pontecesures, en virtude das competencias que lle atribúe a vixente lexislación en materia de igualdade e prevención da violencia de xénero, centra o seu esforzo na necesidade de que todas as persoas, nenos e nenas, homes e mulleres, sexan parte activa e positiva na defensa da igualdade e na prevención de condutas violentas, xa que, dun xeito ou doutro, todas e todos podemos ser vítimas.\nAsí pois, con motivo da conmemoración do 25N, Día Internacional Contra a Violencia de Xénero, o día 27 de novembro terá lugar unha concentración na Plazuela ás 17 horas onde faremos lectura dun manifesto para amosar o compromiso de todas e todos na loita contra a violencia de xénero e, a continuación, daremos inicio á marcha en sinal de repulsa polos asasinatos e apoio ás vítimas, a cal recorrerá as rúas centrais do pobo.\nA miudo, a raíz de este mal é, sen dúbida, educativa e, polo tanto, o Concello de Pontecesures está a desenvolver formacións en materia de igualdade ao longo de toda a semana en todas as etapas educativas do CPI Pontecesures, onde, ademáis, todos os alumnos e alumnas teñen á súa disposición as siluetas que conforman a exposición itinerante “Mulleres que Falan”.\nComo parte do programa de actividades relacionadas con esta data, o concello de Pontecesures, achegará material sensibilizador a todo o tecido comercial e hostaleiro do termo municipal nos vindeiros días, unha medida encamiñada a visibilizar a lacra social da violencia de xénero e transmitir a idea de unidade na loita contra este mal que atenta contra a integridade, dignidade e liberdade das mulleres.


Rubalcaba e Pachi Vázquez acordan a fórmula que permitirá a participación directa dos militantes na votación do próximo Secretario Xeral do PSdeG-PSOE - PSdeG-PSOE\nRubalcaba e Pachi Vázquez acordan a fórmula que permitirá a participación directa dos militantes na votación do próximo Secretario Xeral do PSdeG-PSOE\nInicio Sin categoría Rubalcaba e Pachi Vázquez acordan a fórmula que permitirá a participación directa dos militantes na votación do próximo Secretario Xeral do PSdeG-PSOE\n19.03.2013 32641281A 0\nO Secretario Xeral do PSOE, Alfredo Pérez Rubalcaba, e o Secretario Xeral do PSdeG-PSOE, Pachi Vázquez, reuníronse esta mañá na sé de Ferraz para acordar a fórmula que vai permitir a participación directa dos militantes na elección do próximo Secretario Xeral dos socialistas galegos.\nTrátase dun procedemento acordado entre as dúas direccións, que non contraven os Estatutos e Regulamentos do PSOE e que permite desenvolver a vontade de ambas direccións de desenvolver ao máximo a participación directa dos militantes.\nO PSdeG-PSOE aprobou no seu último Comité Nacional:\na) Celebrar un Congreso Extraordinario o 6 de xullo de 2013, en base aos Estatutos e Reglamentos do PSOE.\nb) Facer unha consulta aos militantes sobre os posibles candidatos á Secretaría Xeral.\nO PSdeG propoñía buscar unha fórmula que permita a consulta directa aos militantes, sen contravir os Estatutos.\nA Comisión Executiva Federal (CEF) do PSOE compartiu desde o principio a vontade de desenvolver a participación directa dos militantes, respectando os Estatutos e os Regulamentos do PSOE, xa que fomentar esa participación é ademais un dos obxectivos do plan de modernización HacerPSOE2015, posto en marcha pola executiva.\nO 38 Congreso Federal, mantido en Sevilla, xa se celebrou cun proceso previo con precandidatos e campaña coma se dunha elección directa tratásese.\nTendo en conta todos estes precedentes e a vontade política das executivas do PSOE e do PSdeG-PSOE de potenciar ao máximo a participación directa dos militantes no proceso de elección do Secretario Xeral, nas próximas semanas redactarase un regulamento ad hoc que establecerá que as candidaturas para a elección de delegados que se presenten nas agrupacións sexan encabezadas polos respectivos candidatos á Secretaría Xeral.\nEste procedemento permite:\na) O reconto do voto directo dos militantes aos candidatos a SG.\nb) Perfeccionar o sentido do concepto “delegado”, aquel en quen os militantes delegan o seu voto nun Congreso cun mandato expreso.\nc) Reforzar a transparencia na elección e evitar posicionamentos persoais do delegado á marxe da vontade de quen lle elixiron.\nd) Respectar os Estatutos e Regulamentos do PSOE e do PSdeG-PSOE.\nEn conclusión, con esta fórmula créase un procedemento acordado entre o PSOE e o PSdeG-PSOE para permitir a participación directa dos militantes na elección do Secretario Xeral sen contravir os Estatutos e Regulamentos do PSOE, ata que posteriores Congresos Federais poidan decidir outras normas para a elección do Sº Xral. no futuro.\nArtigo anterior\tFeijóo mentiu sobre o dique flotante de Ferrol Artigo seguinte\tO PP expropia os servizos sociais prestados polos concellos para privatilazos e abrir oportunidades de negocio


O proxecto A Vila do Mañá proseguirá en formato virtual o seu traballo de transformación urbana – O Barbanza\nO proxecto A Vila do Mañá proseguirá en formato virtual o seu traballo de transformación urbana\nO proxecto A Vila de Mañá, destinado a transformar os lugares nos que vivimos en sitios mellores e amigábeis coa nenez, foi presentado este xoves nos seus detalles pola Deputación da Coruña (unha das entidades que envorca esforzos en apoiar esta iniciativa, xunto con Concellos como o de Carballo, Ribeira, Ames, Rianxo, Santiago, A Pobra do Caramiñal ou Ferrol, entre outros). Ademais, este ano a iniciativa terá unha marcada vertente dixital.\nO deputado de Cultura, Xurxo Couto, a coordinadora Sandra González e a arquitecta, Luz Paz presentaron o libro A vila do mañá en tempos de pandemia na Deputación da Coruña. A obra recolle a experiencia do proxecto en Arzúa como modelo de actuación na nova normalidade e “co obxectivo de construír coas novas xeracións un futuro mellor para as persoas en vilas e cidades”.\nDías antes, o Concello de Carballo anunciou que “dous anos despois dunha primeira e proveitosa experiencia co proxecto A Vila do Mañá”, vaise recuperar cun formato virtual que permitirá seguir involucrando á nenez “no deseño dun Carballo do futuro no que tamén haberá que ter en conta todos os cambios que a COVID-19 está traendo ás nosas vidas”.\nSegundo fixo saber a creadora da iniciativa, a arquitecta Sandra González Álvarez, para manter a esencia das actividades (antes presenciais e agora virtuais) créase unha caixiña cos materiais necesarios para realizar as diferentes accións que se lle proporán aos participantes a través dunha área privada na páxina web aviladomañá.com. Así, haberá actividades que os/as participantes deberán realizar tanto dentro coma fóra da casa, contribuíndo a converter a vila bergantiñá “nun taboleiro semellante ao do xogo da oca, pero conformado por aqueles elementos arquitectónicos, urbanísticos, paisaxísticos e culturais que configuran a vila”.


Acceso e admisión do Máster Universitario en Investigación Química e Química Industrial (2020/2021)\nEste Máster Universitario está aberto a titulados cunha formación científica ou tecnolóxica suficiente para poder abordar os aspectos máis avanzados da Química ou iniciarse na Investigación Química, de tal modo que poidan abordar e resolver os problemas que demandan a industria e a sociedade, impulsando a investigación tanto a nivel fundamental como aplicado, así como o desenvolvemento e a innovación a nivel empresarial.\nTitulacións que dan acceso ao máster, por esta orde:\n2. Titulacións afíns á Química ou Bioquímica, Enxeñaría Química, Enxeñaría Industrial, Ciencia de Materiais, Farmacia, Ciencias do mar e outras titulacións de perfil equivalente.\n3. Outras titulacións universitarias que inclúan no seu programa formación química.\n4. Outras titulacións universitarias cun perfil similar ás anteriores.\n1. As persoas que estean en posesión dun título universitario oficial español.\n2. Aquelas que teñan un título expedido por unha institución de educación superior do Espazo Europeo de Educación Superior (EEES) que faculta no país expedidor do título para o acceso a ensinanzas de Máster.\n3. Os titulados conforme a sistemas educativos alleos ao Espazo Europeo de Educación Superior (EEES) sen necesidade de homologación dos seus títulos, previa comprobación pola Universidade de que eses títulos acreditan un nivel de formación equivalente aos correspondentes títulos universitarios españois e que facultan no país expedidor do título para o acceso a ensinanzas de posgrao, de acordo co establecido no Real Decreto 1393/2007 e no Real Decreto 861/2010.\n20 prazas ofertadas no curso 2020/2021\nUnha vez solicitada a admisión polo alumno, a selección e admisión dos alumnos no mestrado por parte da Comisión Académica Maxistral realizarase previa verificación por parte das unidades administrativas que o solicitante cumpla cos requisitos de acceso.


As mentes pequeniñas : avozdevilalba.gal\nAs mentes pequeniñas\nHaiche xente para tódolos gustos. Digo esto porque teño escoitado de todo sobre a dedicatoria do día das letras a Díaz Castro, e o que é peor, a cargos públicos e mesmo a veciños, que sendo moi minoritarios, non deixan de ser indocumentados que no caso dos veciños pode ser perdonable pero nunca nunhas persoas que teñen calquera responsabilidade e representación pública.\nPara que quede claro dunha vez por todas e saltandome calquera xustificación literaria que parece importar pouco ou nada a esas mentes pequenas, a dedicatoria das letras a un veciño dos Vilares, supuxo situar no mapa, no coñecemento do país e mesmo de ultramar á parroquia dos Vilares e ao concello de Guitiriz, algo que estaría fora das posibilidades dun concello pequeno en poboación e recursos e que deles dependerá saber aproveitalo noutros ámbitos despois deste ano.\nAs numerosas publicacións, audiovisuais, os traballos e estudos do autor e do seu lugar de procedencia, supoñen unha honra que non ten discusión posíble desde calquera punto de vista e ademáis desde unha perspectiva cultural e galega, pero ao tempo universal, nun lugar "pequerrechiño" que como decía o noso poeta, "o universo sería máis pequeno sin ti", algo moi dificil de entender para algúns...\nPor sorte, a maior parte de veciños de Guitiriz, negocios, escolares e politicos están volcados con esta celebración e Díaz Castro é xa o seu veciño máis importante e ilustre por riba de envexas, críticas infundadas e comentarios que non merecen nin ser mentados.\nEntendo, despois de escoitar certas críticas, que o lider do grupo británico Inmaculate Fools, Kevin weatherill, que resideu un tempo en Guitiriz, creara o tema "Cotillas" adicado a esa fauna existente en moitos lugares pero que aínda sobrevive en Guitiriz. Eses comentarios crìticos proceden desa especie que polo visto non precisa protección sinón máis ben batidas de caza polo ben do país e a súa cultura.\nEsta casta de "cotillas" son selectivos e adícanse a criticar todo aquelo que destaca ou non entenden nas súas limitacións, e aínda que sobreviven con cotilleos no cotidiano, atópanse no seu habitat cando algo ten máis relevancia pública, e aínda que fastidia escoitalos, canto máis falan máis cativos se fan, no peor dos sentidos.\nDíaz Castro está nunha altura ética e literaria da que os chairegos e galegos estamos orgullosos, e que grazas á dedicatoria das letras galegas aprendimos a coñecer máis e mellor e que provocou nos Vilares, en Gitiriz, na Chaira e Galiza, como cada ano co resto de adicatorias unha reafirmación a prol da nosa lingua e cultura e unha volta máis na defensa da nosa identidade como galegos, o resto é soedade...


Por que Galicia non está mellor que España? - Praza Pública\nPor que Galicia non está mellor que España?\nUn dos vademecum mais utilizado polas dereitas galegas e os seus medios afines, en especial dende que o señor Feijoo ocupa a presidencia da Xunta de Galicia (2009), é aquel de que a Galicia vaille, dende o punto de vista macroeconómico, mellor que a España. Segundo estas opinións, nas fases expansivas medraríamos mais que a media española e nas recesivas diminuiríamos menos.\nSi esta dinámica fora certa Galicia, hoxe por hoxe, tería que estar entre as comunidades mais ricas de España o que non é o caso: a riqueza per cápita de Galicia aínda está claramente por baixo da media (89% no 2010, 90% no 2019,) a pesares da caída da poboación.\nAnalizando as principais variables macroeconómicas atopamos as explicacións oportunas desta diverxencia. Dende hai décadas Galicia ten unha taxa de ocupación (47%) por baixo da media española (50,5%) e o mesmo sucede co salario medio bruto anual (92,5%) o que conduce a que o peso das salarios na renda sexa tamén inferior (44% fronte a 46%). Diferencial que ten un dos seus fundamentos nunha menor produtividade (84%)\nSi o emprego e os salarios son baixos o gasto privado tamén é baixo. Así sucede, como evidencia que o gasto privado per cápita de Galicia sexa inferior a media en España (87%). Si as subliñadas desigualdades no mercado laboral explican ese diferencial no gasto privado non menos influencia ten un investimento privado que na última década sufriu, en termos reais, unha brutal caída (35%), unha das mais elevadas de España (15%). Nesta dinámica recesiva tiveron moito que veren os axustes fiscais aplicados pola Xunta de Galicia que castigaron especialmente ao investimento público (50%) quen arrastrou consigo na súa caída ao investimento privado: tódalas evidencias empíricas demostran que, en contra do que afirman os neoliberais para xustificar os recortes, o gasto público non substitúe ao gasto privado senón que turra do mesmo e moito mais en economías como a galega onde a produción de bens e servizos está en mans privadas sendo as empresas maioritariamente de tamaño pequeno e medio.\nComo podemos ver a afirmación de que en Galicia as cousas, dende o punto de visto macroeconómico, van mellor que no conxunto de España non resiste o contraste coas evidencias empíricas. A realidade é exactamente a contraria e si repasamos as variables que confirman estas evidencias (emprego, salarios, produtividade, gasto...) veremos que a explicación témola na lóxica capitalista do intercambio desigual. Unha dinámica apuntalada por unhas políticas públicas (fiscal, monetaria, laboral...) que a favorecen dado o seu marcado carácter neoliberal (axuste fiscal, rebaixa salarial, privatización, liberalización comercial.....).\nNeste marco macroeconómico pode asegurarse que, para a nosa desgracia, a saída da pandemia en Galicia non será, en termos macroeconómicos, mellor que para a media de España.


Política – A botica da expresión\nNa procura da (verdadeira) aconfesionalidade\nJoan Tardà falou nestes días da proposta que presentara Esquerra para garantir a aconfesionalidade do Estado nas aulas; unha proposta innecesaria se se garantira o cumprimento real da constitución española. Pero a realidade é ben distinta. Máis de trinta anos despois da carta magna, todavía temos que ver crucifixos nas escolas públicas e en case todos os centros concertados.\nGaliza non é unha excepción, xunto a imaxe do rei, temos a imaxe de cristo presente, unha mágoa que neste país non souberamos atallar correctamente a problemática da confesionalidade, a laicidade e a garantía dun estado que non se decantase por unha ou outra relixión. A pesares de ver como España asinaba diferentes acordos co Vaticano, ese estado que se preocupa tanto por todos nós.\nA proposta de ERC pasou case inadvertida para os medios de comunicación, e as verbas de Joan no seu blogue case non sairon dos hipotéticos muros da rede.\nEste mércores debaterase e votarase a teórica extinción da simboloxía relixiosa en centros educativos. E non estaría de máis que os centros que tamén perciben fondos do estado ou dos territorios autonómicos tiveran que prescindir de tal aparello.\nNon é lóxico que no século XXI, que no ano 2009 todavía teñamos este debate; nun contexto onde a Igrexa Católica e a súa representación, a Conferencia Episcopal faga política, lance ameazas e exerza de moralista. Os crucifixos son unha parte da parafernalia relixiosa, pero tamén un elemento que atenta contra a aconfesionalidade. Polo menos xa non dín !Santiago y cierra, España!. Haberá que prestar moita atención á nova Lei de Liberdade Relixiosa; se será tal ou se será unha nova forma de rirse dos ateos e doutras confesións.


15,6 millóns para garantir a adecuada conservación dos Camiños de Santiago cara ao Xacobeo 21 - ValmiñorTV\nInicioGALEGO15,6 millóns para garantir a adecuada conservación dos Camiños de Santiago cara ao Xacobeo 21\nO Consello da Xunta aprobou hoxe a operación máis ambiciosa de conservación realizada nos últimos anos no Camiño de Santiago ao seu paso por Galicia. Cun investimento de 15,6 millóns de euros, o Goberno autonómico garantirá o óptimo mantemento da totalidade dos itinerarios oficiais cara ao Xacobeo 21. Para iso, licitará oito contratos de servizo para as diferentes rutas durante os próximos anos, cunha extensión superior aos 1.250 quilómetros en sendas e estradas de 121 concellos situados maioritariamente no eido rural.\nEstes contratos, que se porán en marcha este ano, unha vez conclúa o proceso de licitación e sexan adxudicados a diversas empresas, terán vixencia durante dous anos ampliables a tres, anticipándose ao Ano Santo e estendéndose durante a celebración. Con este fin, prevese un investimento de 2,2 millóns en 2019, 5,2 en 2020, 5,2 en 2021 e 3 en 2022.\nEste investimento propiciará actuacións de control permanente para detectar as distintas necesidades existentes no Camiño de Santiago. Atenderanse así as posibles incidencias que xurdan, danos ocasionais derivados de factores externos como a climatoloxía, ademáis de atender a súa conservación ordinaria. Abarca, polo tanto, operacións de supervisión, así como correctivas, programadas e ocasionais, seguimento e control, operacións sistemáticas normativas, tarefas preventivas, ou actuacións de limpeza ou sega, entre outras.\nBeneficio para todos os treitos\nPara iso, os contratos establecen o persoal mínimo co que cada empresa deberá contar, así como a súa experiencia contrastada. Tamén os medios de transporte, ferramentas, materiais, maquinaria e materiais auxiliares que garantan a idoneidade dos traballos.\nAs actuacións ao longo do trazado delimitado ou sinalizado beneficiarán todos os treitos do Camiño de Santiago e os seus elementos funcionais, preservando en todo o momento os seus valores patrimoniais e a seguridade dos peregrinos en calquera época do ano.\nPor lotes, o maior investimento correspóndese co Camiño Francés, o máis transitado, pois é percorrido polo 57 % dos peregrinos, ao que se destinarán 1,72 millóns de euros. É un dos tres itinerarios incluídos na lista indicativa do Patrimonio Mundial da Unesco, xunto ao Camiño do Norte e o Primitivo. En concreto, prevense as seguintes contías nos dous primeiros anos:\n*O treito final da Vía da Prata inclúese no lote do Camiño de Inverno\nCon esta operación de mantemento, a Consellería de Cultura e Turismo dá continuidade aos importantes investimentos realizados desde 2015, no marco do Plan director do Camiño de Santiago, que está a permitir a mellora, rehabilitación e sinalización de cada unha das rutas, seguindo o calendario deseñado. En total, supéranse os 10 millóns de euros, ao cal deberán sumarse os traballos que se realizarán en 2020, completando as previsións establecidas.\nCumprindo o Plan director\nUnha vez executados ditos traballos, os novos contratos de mantemento consolidarán o levado a cabo neste tempo, dando cumprimento ao previsto no Plan director do Camiño de Santiago, que recolle, entre as súas liñas estratéxicas, a preservación e potenciación dos valores da Ruta Xacobea, o seu mantemento, conservación e a dinamización de todos os itinerarios, favorecendo a diversificación de fluxos e o desenvolvemento económico, social e cultural de diversas comarcas das catro provincias pola que discorren os ditos itinerarios.\nPara proceder á súa adxudicación, entre os criterios de valoración incluiranse a memoria, organización dos traballos e medios á disposición, coa metodoloxía a seguir, planificación anual ou prazos estimados, entre outros. Terase en conta, igualmente, a diagnose efectuada da rede, coas posibles solucións ás deficiencias puntuais e específicas atopadas.\nCo obxectivo de seguir facendo do Camiño un exemplo de sustentabilidade e respecto ao medio, tamén se valorará positivamente minimizar o emprego de auga ou a reutilización de augas depuradas, maquinaria e ferramentas menos contaminantes, métodos de traballo con menor emisión de ruídos ou medidas de redución de consumo de enerxía e combustible.\nEstes contratos de mantemento forman parte da folla de ruta que o Goberno galego está a impulsar na preparación do Xacobeo 21, ao redor da que está a construír unha arquitectura participativa a todos os niveis. Xa están en marcha distintas iniciativas como O teu Xacobeo, a convocatoria aberta de proxectos dotada con 2 millóns de euros que permitirá incorporar e cofinanciar propostas de toda a cidadanía e entidades que estean aliñadas cos obxectivos do Ano Santo. Tamén a recente sinatura dun convenio de colaboración por parte do presidente da Xunta co Institute of Fine Arts (IFA) para a organización, no ano 2020, dun simposio internacional sobre o Camiño de Santiago que terá lugar na cidade de Nova York.\nO Xacobeo 21 é un dos acontecementos máis relevantes desde o punto de vista cultural e turístico que terán lugar en España nos próximos anos e supón unha oportunidade para o conxunto da sociedade galega pola proxección internacional que terá a nosa Comunidade.\nO día 29 de xuño, ás 20:30 horas no Centro Neural de Gondomar, Manuel Pérez Arias, e Xoán Antón Pérez-Lema, Presidente e Secretario Xeral da Asociación Galega de Consumidores, informarán e prestarán asistencia procedemental a […]\nA rúa Cruz de Mera en Gondomar permanece cortada tanto para os peóns como para o tráfico rodado tras desprenderse parte da fachada dun dos edificios. O suceso produciuse ás 22:30 horas da pasada noite […]


O Roca e o Rácing Villalbés B cóllenlle gusto á Liga – Lider Fútbol\nInicio » Xuvenil » Xuvenil superiores » Liga Galega » O Roca e o Rácing Villalbés B cóllenlle gusto á Liga\nO Roca e o Rácing Villalbés B cóllenlle gusto á Liga\nIVAN LAMAS – RC Villalbés B\n“Triunfo traballado e tamén agardado”\nRC VILLALBÉS B 1 – LALÍN 0\nUn gol de Gabri, o segundo na súa conta particular esta tempada, na recta final da primeira parte deulle ao Rácing Villalbés B os tres puntos en xogo ante o Lalín.\nOs chairegos, conscientes de que polo Roca pasan gran parte das súas opcións esta tempada, asinaron a súa segunda vitoria consecutiva para confirmar as boas sensacións que deixaran ante o Bergantiños.\nDe inicio o Lalín estivo mellor, asentándose antes no campo e dispoñendo, sen chegar a ser moi claras, de un par de chegadas coas que meteron o medo no corpo. Con todo, co paso do partido o Rácing B foi gañando protagonismo cunha presión en campo rival coa que propiciaron roubos e inseguridade nos visitantes.\nNo capítulo de ocasións o Villalbés B foi o que monopolizou as máis claras, cun remate de Martín por encima do pau e outro de Ángel que se estrelou no poste.\nO Rácing B estaba cada vez máis cómodo no partido, con moita actividade ofensiva con Gabri, Samu e Martín, polo que o premio do gol chegou antes do descanso.\nGabri enviou o balón ao fondo da portería, tras un roubo de balón subindo o un a cero ao marcador co que se facía xustiza tralo visto nos primeiros corenta e cinco minutos de xogo.\nXa na segunda parte a loita librouse no medio campo, moi lonxe das áreas, polo que as ocasións brillaron pola súa ausencia. O Villabés B, sen ter que arriscar ao ir por diante no marcador, controlou o partido con moita seriedade defensiva e puido sentenciar cun remate de Pani que se foi rozando o poste e con outro de Ángel que non atopou portería.\nAo final, vitoria xusta dun Rácing Villalbés que lle toma o pulso á competición e que a próxima xornada pode dar un salto de xigante na clasificación de estrear a conta de puntos a domicilio ante o Victoria B na Coruña.


En 1891, terán lugar os Xogos Florais de Tui, nos cales Manuel Murguía usará por primeira vez a lingua galega nun acto público (salvando a etapa medieval, claro, na que o galego era usado en todo tipo de actos). Mais estes Xogos Florais marcarán tamén a fin do auxe dos Xogos Florais, eventos que se viñan celebrando no noso país desde 1861 e, arredor dos cales, fora rexurdindo o sistema literario galego. E, se o idioma foi utilizado por vez primeira nun acto público en 1891, en 1907 será empregado por primeira vez nun discurso político impartido por Manuel Lugrís Freire.\nE será a partir de 1907 cando xurdan as Revolucións Agrarias (ou agrarismo), coa fundación do sindicato agrario Solidaridad Gallega. O relixioso Basilio Álvarez vai ser a principal figura política deste movemento e, Ramón Cabanillas, a literaria. O agrarismo pasará desde 1907 por varias fases (concretamente catro), e non finalizará ata 1936, co inicio da guerra civil.\nFinalmente, debemos facer referencia á I Guerra Mundial, a cal se desenvolveu entre 1914 e 1919. Pese a que España foi neutral neste conflito bélico, e pese a que o noso país apenas recibiu os beneficios obtidos polo conxunto do Estado con motivo desta guerra, a I Guerra Mundial tivo fortes repercusións en Galiza, xa que freou enormemente os índices de emigración.\nA noticia da existencia deste tipo de dramática chegou aos ouvidos da emigración galega en Cuba. Así, en 1884 estrea na Habana Manuel Lugrís Freire a obra A Costureira da Aldea e, en 1885 Ramón Armada Teixeiro estreou no Gran Teatro Tacón da mesma cidade a peza ¡Non Máis Emigración!. Nesta obra combínanse escenas cantadas e dialogadas. Publicouse tres veces en América e unha na Galiza. Unha innovación é que, ao igual que no acto primeiro, que está ambientado na aldea, no segundo, ambientado na Habana, a única lingua que se fala é o galego. Outra innovación é que os diálogos son en prosa.\nTraído desde "https://gl.wikipedia.org/w/index.php?title=Literatura_galega_do_período_intersecular&oldid=5122613"\nA última edición desta páxina foi o 16 de abril de 2019 ás 17:35.


Bailemos Galiza: marzo 2019\nA Noticia da Semana Nº1:Incendio de Rianxo "controlado"\nDan por controlado o gran incendio de Rianxo 36 horas despois do seu inicio.\nDan por controlado o gran incendio de Rianxo 36 horas despois do seu inicio en La Voz de Galicia e O incendio de Rianxo "estabilizado" tras arrasar 850 hectáreas en El Ideal Gallego.\nO lume arrasou máis de 850 hectáreas en Rianxo e puxo en perigo varias vivendas. Foi controlado 36 horas despois grazas a actuación de dous técnicos, 37 axentes, 35 brigadas, 25 motobombas, 5 palas, 4 avións e 6 helicópteros.\nTanto a garda civil como os Seprona están investigando este incendio, parece ser que saltou unha chispa nunha torre de alta tensión na que estaban traballando en Bexo e prendeu lume.\nAínda que cren que foi por unha chispa dunha torre de alta tensión, eu creo que pode ser que fora intencionado aproveitando que había moitísimo vento.\nImaxe de Pixabay:De _Alicja_\nPublicado por Sabela Lorenzo Dieste ás 09:20 Ningún comentario:\nEtiquetas: ANoticiadaSemana, Blogueando\nPublicado por Sabela Lorenzo Dieste ás 12:26 Ningún comentario:\nEu son Sabela e neste blog vouvos falar sobre o baile galego e tamén de cancións tradicionais de Galicia, xa que eu bailo e tamén toco a pandeireta mentres canto, e a verdade e que gústame moito.\nImaxe de Pinterest : De Pilar Arce\nPublicado por Sabela Lorenzo Dieste ás 11:19 Ningún comentario:


Roteiro Terras do Miño, terras do Neira e fontes do río Tórdea. Actividades. ADEGA, Asociación para a Defensa Ecolóxica de Galiza.\nInicio / Axenda / ADEGA / Roteiro Terras do Miño, terras do Neira e...\nRoteiro Terras do Miño, terras do Neira e fontes do río Tórdea\nContinuando co programa de roteiros "Tecendo Redes" co que ADEGA trata de poñer en valor a importancia que ten para a defensa do medio ambiente e do patrimonio a colaboración, sinerxías, e redes que se tecen entre os distintos colectivos; xunto coa Asociación Amigos do Patrimonio de Castroverde, organízase este roteiro polas parroquias de Furís e Páramo o vindeiro domingo 19 de xaneiro.\nA través de camiños rurais sen asfaltar na meirande parte do percorrido, poderemos coñecer elementos de gran interese ambiental e bens patrimoniais de gran valor histórico cultural. Camiñaremos nalgún tramo pola Vía Romana XIX e disfrutaremos ademais de fermosas vistas da Fonsagrada, Ancares, Terras do Páramo, Corgo e Lugo.\nO roteiro comeza e remata ao pé da igrexia de Furís (San Estevo) en Castroverde. Cun desnivel duns 300m, e unha lonxitude aproximada de 17 Km a duración será dunhas 4 horas.\nAs persoas que estean interesadas en reservar praza, terano que facer a través do formulario de reserva antes das 14:00 do xoves 16 de xaneiro. Cubriranse as prazas por orde de inscrición.\nOs roteiros de ADEGA-Lugo están abertos á participación de público de todas as idades aínda que os socios e socias de ADEGA gozarán de desconto no prezo, así como as persoas que están estudando, en situación de desemprego ou os menores de 14 anos.\nA saída do autobús terá lugar ás 9.00 horas da mañá fronte á Facultade de Formación do Profesorado de Lugo, na Avenida de Ramón Ferreiro.\nO roteiro será de xornada completa.\nPara máis información, tamén se pode chamar aos teléfonos 982240299 (local) ou 677800293 (Lucía).\nEstudantes ou en paro: 15€\nSoci@s de ADEGA: 12€\nAta 14 anos: 5€\nEn caso de cancelación da reserva, prégase avisar o antes posible por teléfono. A cancelación posterior ao período de inscrición suporá o aboamento íntegro do prezo da praza para evitar prexuízos económicos á organización. Se a cancelación fose por motivos de saúde, procederase á devolución da metade do importe sempre que se presente xustificante médico.\nO bo humor é cousa de todas/os! Anímate a participar!\nReserva a túa praza\nDescarga o cartaz


60 Puntos de Oración por Unción Fresca | PUNTOS DE ORACIÓN\ncasa Puntos de oración 60 Puntos de Oración por Unointing Fresco\n60 Puntos de Oración por Unointing Fresco\nTodo crente en Cristo precisa un unción fresca, a unción de onte non é suficiente para a tarefa de hoxe. A Biblia dinos que as misericordias de Deus son novas cada vez mañá, Lamentacións 3: 22-23. Do mesmo xeito a unción do Espírito Santo en nós pódese renovar regularmente. Que é a unción? A unción é o poder de Deus en nós, este poder deunos o espírito santo cando lle demos o corazón a Xesús, entón é cando volvemos a nacer. Este poder en nós debe axitarse continuamente para a máxima eficacia. Para que agitemos a unción de Deus en nós e a fagamos continuamente fresca, debemos darnos continuas oracións. É por iso que compilei 60 puntos de oración para unha nova unción; estes puntos de oración habilitaranos para aumentar a graza de Deus nas nosas vidas. Canto máis oras, máis fresca será a unción de Deus sobre a túa vida e máis fresca será a unción, máis poderoso che serás e canto máis poderoso che sexas, máis dominio mandarás sobre o pecado e o demo. Lembre, isto, pode ter un sistema eléctrico en funcionamento na súa casa e aínda permanecer na escuridade, ata que acende o interruptor de luz e non ve a enerxía funcionando na súa casa. A oración é poñer o interruptor de enerxía no seu espírito home. Mentres participas nestes puntos de oración por unha nova unción hoxe, vexo que aumentas dun nivel de graza a outro no nome de Xesús.\nPor que debes rezar por unción nova? Esta oración por unción fresca é oportuna para aqueles que desexan un renacemento persoal na súa vida espiritual. Os que queren estar sempre a lume de Deus. Se desexas que o teu espírito, alma e corpo persegúan a Deus, entón esta oración é para ti. En segundo lugar, esta oración é para aqueles que necesitan lume fresco para superar as batallas da vida. A vida é un campo de batalla, e para superar necesitas unción nova, o teu home espírito debe estar actualizado coas últimas municións espirituais. A oración é o único xeito de actualizar o teu home de espírito. Só un cristián orador pode superar as batallas da vida. En terceiro lugar, esta oración é para aqueles que precisan a unción do espírito santo para cumprir o destino. O espírito santo é o noso único axudante do destino, El é chamado noso axudante porque necesitamos da súa axuda para cumprir o noso destino na vida. Destino só se pode cumprir co poder de Deus, e ese poder está en ti pero debes mantelo fresco e activo no altar da oración. A miña oración por ti hoxe é esta, a medida que se implican estes puntos de oración por unción nova, véxote cambiar de posición pola grandeza no nome de Xesús.\n1. Pai, no nome de Xesús, agradezo o teu poderoso poder para salvar e liberarme de toda servidume.\n2. Pai, deixe que as túas misericordias prevalecen en todos os xuízos da miña vida como consecuencia dos meus pecados e carencias no nome de Xesús.\n4. Separeime de calquera servidume e limitación herdada no nome de Xesús.\n5. Señor, envía o teu machado de lume para a base da miña vida, e destruír toda a plantación mal que hai nel en nome de Xesús.\n6. Sangue de Xesús, elimina do meu sistema, todos os depósitos satánicos herdados, no nome de Xesús.\n7. Calquera vara dos malvados, que se ergue contra a miña liña familiar, será impotente polo meu amor, no nome de Xesús.\n8. Cancelo as consecuencias de calquera nome local malvado adxunto a personaxe, no nome de Xesús.\n9. Vós plantacións fundacionais malvadas, saen da miña vida con todas as túas raíces, no nome de Xesús.\n10. Rompome e solteime de toda forma de desconcerto demoníaco, no nome de Xesús.\n11. Separeime de toda dominación e control malvados, no nome de Xesús.\n12. Separeime do agarre de calquera problema transferido na miña vida do útero, no nome de Xesús.\n13. O sangue de Xesús e o lume do Espírito Santo, limpan todos os órganos do meu corpo, no nome de Xesús.\n14. Desdéxome de todo pacto malvado herdado, no nome de Xesús.\n15. Desdéxome de toda maldición malvada herdada, no nome de Xesús.\n16. Vómito todo mal consumo, do que fun alimentado de neno, no nome de Xesús.\n17. Mando que todos os fortes fundadores asociados á miña vida quedan paralizados no nome de Xesús.\n18. Señor, deixe que o sangue de Xesús se transfunda no meu vaso sanguíneo.\n19. Cada porta, aberta ao inimigo pola miña fundación, está pechada para sempre co sangue de Xesús.\n20. Señor Xesús, camiña de volta a cada segundo da miña vida e déixame onde necesito a liberación; curarme onde necesito curación e transformarme onde necesito transformación.\n21. Ti poderás no sangue de Xesús, apartádeme dos pecados dos meus antepasados.\n31. Señor, restaura os meus ollos e anos espirituais.\n32. Señor, deixe caer sobre min a unción para sobresaír na miña vida espiritual e física.\n33. Señor, produce en min o poder de autocontrol e gentileza.\n34. Espírito Santo, respirame agora no nome de Xesús.\n35. Lume de Espírito Santo, acéndeme á gloria de Deus.\n36. Señor, deixe que cada rebelión fuxa do meu corazón.\n37. Mando que toda contaminación espiritual na miña vida reciba a limpeza polo sangue de Xesús.\n38. Cada tubo espiritual enferruxado na miña vida, recibe integralidade no nome de Xesús.\n39. Mando a todos os poderes, comendo o meu tubo espiritual para ser asado no nome de Xesús.\n40. Renuncio a toda dedicación malvada na miña vida, no nome de Xesús.\n41. Rompo todos os edictos e ordenacións malignas, no nome de Xesús.\n42. Señor, limpa todas as partes sucias da miña vida.\n43. Señor, libéranme de todo faraón fundacional.\n44. Señor, cura todos os feridos da miña vida.\n45. Señor, dobrar toda rixidez malvada da miña vida.\n46. Señor, aliña todos os esforzos satánicos da miña vida.\n47. Señor, deixe que o lume do Espírito Santo quente cada conxelación satánica da miña vida.\n48. Señor, dame unha vida que mata a morte.\n49. Señor, acéndeme en min o lume da caridade.\n50. Señor, cola-me onde me opoño a min mesmo.\n51. Señor, enriquece-me cos teus dons.\n52. Señor, apreséntame e aumenta o meu desexo polas cousas do ceo.\n53. Pola túa gobernanza, Señor, deixa morrer a luxuria da carne na miña vida.\n54. Señor Xesús, aumenta diariamente na miña vida.\n55. Señor Xesús, manteña os teus dons na miña vida.\n56. Señor, refina e purga a miña vida, polo teu lume.\n57. Espírito Santo, inflame o meu corazón co teu lume, no nome de Xesús.\n58. Lume do Espírito Santo, comeza a queimar todo poder da muller vinculante en min, no nome de Xesús.\n59. Señor, prepárame para ir a onde queiras.\n60. Señor Xesús, nunca me deixes calar.\nGrazas pai, pola túa nova graza en nome de Xesús.\nArtigo anterior90 Puntos de Oración contra Xigantes no teu destino\nSeguinte artigo50 puntos de oración inspirados no MFM 2020\nDaphine uju 25 de xaneiro de 2019 Ás 10: 20h\nSumo Matta Tumoe 24 de abril de 2019 Ás 5:40 horas\nAmén Amén Amén Amén Amén Amén Amén Amén Amén Amén Amén Amén Amén Amén Amén Amé Señor Necesito ungir fresco por Su zGrace\nPastor Ikechukwu Chinedum 24 de abril de 2019 Ás 7:17 horas\nAsí será para ti a irmá Matta en nome de Xesús\nGrace Roselin 12 de setembro de 2019 Ás 12:32 horas\nA oración foi tan unxida .. poderoso .. pastor tq\nWung Inmaculada 18 de novembro de 2019 Ás 12:51 horas\nLinda Anderson 18 de marzo de 2020 Ás 1:36 horas\nGrazas por estes poderosos puntos de oración ... Por favor, ora e concorda comigo para que poida recibir a plenitude do Espírito Santo na miña vida ... .. para que me enchen de forma continua, diariamente; ser guiado polo Espírito Santo; estar desbordado coa súa presenza e o seu poder con lume de Espírito Santo sobre min; ser unxido con Espírito Santo e poder; Rendo a miña vida e pido que o Espírito Santo me guíe, éncheme continuamente, guíame, ensíname, fálame, transfórmame na imaxe completa de Deus e domino o meu ser en Xesús Nome\nYoung ou M. Larmouth 26 de abril de 2020 Ás 8:33\nNecesito o poder para falar na linguaxe celeste.\nInocente 14 de xullo de 2020 Ás 12:15 horas\nGrazas señor por este punto de oración, máis unción e máis unción para funcionar no viñedo de Deus\nvapor neumonía 2019 8 de agosto de 2020 Ás 12:00 horas\nAgradezo, porque atopei o que antes buscaba.\nRemataches a miña caza longa do 4! Deus bendiga vostede o home.\nQue teñas un bo día. Adeus\nJelly Goji 14 de agosto de 2020 Ás 5:51\nAmén no nome de Xesús.\nNatanael 11 de xaneiro de 2021 Ás 10:58 horas\nAmén no nome de Xesús !!\nKesh 16 de maio de 2021 Ás 12:35 horas\nDeus te bendiga pastor por estes útiles puntos de oración.\nQue o Señor te bendiga e che axude no nome de Xesús. Máis poder no cóbado.\nJacquelyn Jones 21 de agosto de 2021 Ás 9:46\nGustoume moito todos estes puntos de oración marabillosos no Annointing, pero sería xenial que puideses engadir escrituras con cada un deles para ter claridade espiritual e rezarlle a palabra de Deus. Grazas!\nOs 20 mellores versos bíblicos sobre a graza\nVolver aos puntos de oración do remitente


Novo listado de alumnas/os aprobadas/os no curso Xestión e dirección estratéxica na organización 2008\nNo seguinte listado preséntase unha nova relación das/os alumnas/os aprobadas/os no curso Xestión e dirección estratéxica na organización 2008. Revisade a vosa calificación, pero recordade que, en todo caso, a nota numérica é simplemente orientativa xa que non ten efectos prácticos. No diploma que envía a Dirección Xeral de Xuventude e Solidariedade só consta que se "realizou con aproveitamento o curso" -é dicir, que a/o alumna/a está apta/o-, o temario e o número de horas realizadas.\nRecórdase ademais que como criterio de avaliación estableceuse que superarían o curso aquelas/es alumnas/os que entregasen todos os traballos obtendo un mínimo de 5 sobre 10 en cada una deles e aprobasen o test con, polo menos, o 50% das preguntas correctas.\nO prazo para presentar reclamacións, aclaracións ou suxestións estará aberto ata o vindeiro 18 de decembro de 2008 ás 15.00 horas. Os alumnos poderanse poñer en contacto coa Plataforma de Teleformación a través do enderezo electrónico voluntariado@xunta.es ou formacion@voluntariadogalego.org ou ben, chamando aos teléfonos 981 95 73 62 ou 900 400 800 indicando como asunto ou motivo da consulta ?Curso en liña Xestión e dirección estratéxica na organización 2008?.\nEn calquera caso, sempre se lle solicitará ao alumno/a que deixe constancia da súa consulta por escrito a través do correo electrónico. Se a mesma se realiza fóra do horario de 8.00 a 15.00 horas será respondida a partir do día seguinte.


Lugo precisa unha Oficina de Emerxencia Social afirmou Maite Ferreiro - Novas - Comarca de Lugo - BNG - Bloque Nacionalista Galego\nLugo precisa unha Oficina de Emerxencia Social afirmou Maite Ferreiro\nBNG de Lugo Centro 17 mar. 2016 - 00:52\nlugo oficina afirmou social ferreiro precisa\nPara o BNG  Asembleas Abertas as administracións teñen que adaptarse á situación actual e a realidade é que os servizos sociais están saturados neste momento\nA edil do BNG dixo que os casos de emerxencia social non poden agardar por que son situacións de emerxencia real e por eso hai que dar unha solución inmediata\nLugo, 16 de marzo de 2016. A edil do BNG  Asembleas Abertas, Maite Ferreiro, pediulle ao goberno municipal que artelle os mecanismos precisos para dotar ao concello de Lugo dunha Oficina de Emerxencia Social que permita atender con dilixencia e inmediatez os casos de persoas que teñen que acudir este mecanismo. A edil do BNG dixo que os casos de emerxencia social non poden agardar por que son situacións de emerxencia real e por eso hai que dar unha solución inmediata.\nMaite Ferreiro lembrou que os servizos sociais do concello de Lugo sufriron, nos últimos anos, un importante deterioro e unha merma considerable dos recursos para afrontar o importante incremento de demandantes. A edil naionalista lembrou que o BNG pediu, en reiteradas ocasións, que se analizasen as necesidades dos servizos sociais e que se dotasen dos medios necesarios para atender as necesidades das persoas máis desfavorecidas.\nO obxectivo desta Oficina de Emerxencia Social Municipal sería tramitar as xudas de Emerxencia Social que están, fundamentalmente, dirixidas cubrir os gastos específicos, de carácter ordinario ou extraordinario, necesarios para previr, paliar e evitar situacións de exclusión social. Entre estes gastos, que se poden cubrir a través da emerxencia social, está nos de vivenda ou aloxamento habitual et odas as necesidades primarias.\nO BNGAA levará ao pleno unha proposición para que se abran as pistas deportivas dos colexos\nO BNG leva ao Parlamento a inquietude dun grupo de docentes do IES Trapero Pardo de Castro de Rei


Redacción | lunes, 27 de julio de 2020, 18:06\nTodos os viaxeiros que cheguen a Galicia, tras permanecer dentro do período de 14 días anteriores á súa chegada en territorios que posúan unha incidencia epidemiolóxica 3’5 veces superior á de Galicia, deberán comunicar os seus datos de contacto ás autoridades sanitarias, independentemente de que sexan residentes na nosa comunidade ou non. Deste xeito, Sanidade procura acadar un diagnóstico máis precoz de calquera infección polo virus, protexendo así a saúde dos cidadáns.\nGalicia é a segunda Comunidade Autónoma con menor incidencia acumulada nos úl-timos 14 días, de acordo cos datos que reflicte o Centro de Coordinación de Alertas e Emerxencias Sanitaria do Ministerio de Sanidade.\nAs persoas que visiten Galicia, terán un espazo de tempo de vintecatro horas, desde a súa chegada, para comunicar os seus datos de contacto, un trámite que terán que rea-lizar cada un dos viaxeiros. Así, a Consellería de Sanidade publicará mañá por primei-ra vez, no Diario Oficial de Galicia (DOG), a listaxe dos territorios cuxa incidencia epi-demiolóxica requira desta obriga, podendo ser tanto países extranxeiros coma outras comunidades autónomas. Neste sentido, a listaxe actulizarase quincenalmente, segun-do sexa a evolución epidemilóxica de cadanseu territorio.\nPara proporcionar esta información, poderase cubrir o formulario que estará dispoñi-ble na web https://coronavirus.sergas.gal/ ou subministrar os datos chamando ao telé-fono 881 00 20 21. A todos os viaxeiros faciltaráselles un contacto por se tivesen algún\ntipo de sintomatoloxía, ben a través do seu médico de cabeceira se son residentes con tarxeta sanitaria en Galicia, ou a través do número de teléfono anteriormente citado para aqueles que non dispoñan dela. Tamén se lles proporcionará información e reco-mendacións sanitarias e poderán adoptarse as medidas de seguimento, recoñecemen-to e control que se consideren necesarias. Así, por exemplo, no caso de persoas que veñan de territorios cun risco máis alto, independentemente de que teñan sintomato-loxía ou non, podería promoverse a realización dunha proba diagnóstica.\nCómpre destacar que a atención que se considere necesaria polos profesionais do Ser-vizo Galego de Saúde, non terán custo para as persoas que a precisen, incluíndo a rea-lización de probas diagnósticas ou, no seu caso, dos tratamentos indicados.\nOs establecementos de aloxamento turístico estarán obrigados a informar desta medi-da aos seus clientes; así como os responsables de axencias de viaxe, operadores turís-ticos, compañías de transporte aéreo ou marítimo e outros axentes similares ao incio do proceso de venda dos billetes. Así mesmo deberán facelo ás empresas, que despra-cen aos seus traballadores por motivos laborais.\nA medida será efectiva dende a publicación pola Consellería de Sanidade da Orde que regula esta comunicación e o listaxe de territorios considerados de maior incidencia epidemiolóxica.


Venres, 16 Decembro 2016 13:43\nPrograma xuvenil de prevención de condutas de risco\nO Concello de Soutomaior acaba de poñer en marcha unha nova edición do seu programa xuvenil de prevención de condutas de risco entre os escolares do municipio. Unha iniciativa que chegará a máis de 100 alumnos de 1º e 2º da ESO e que abordará durante os seus talleres temas tan delicados como o consumo de drogas ou as relacións sexuais e afectivas. O programa arrincou esta mañá e finalizará o próximo mes de abril.\nBaixo o título "A túa saúde. Ti decides!", esta iniciativa pretende crear entre a mocidade do municipio espazos de reflexión sobre o seu papel na sociedade como individuos, como membros dun grupo, analizar os principais motivos que levan ao consumo de drogas ou como os valores e crenzas afectan na maneira en que se relacionan afectiva e sexualmente. Uns espazos que servirán para que os mozos poidan descubrir e afrontar as mellores actitudes ante todos estes temas.\nO alcalde de Soutomaior, Agustín Reguera, destacou durante a presentación a importancia destes programas de "actitude proactiva, que apostan pola educación como medio para resolver problemas de raíz antes de que sexa demasiado tarde.\n“A estas idades tamén se poden cometer erros moi graves e é necesario que os máis novos sexan conscientes".\nO programa componse de dous partes prácticas. Na primeira os alumnos participarán nunha serie de charlas-taller na que adestrarán as súas habilidades sociais, reflexionarán sobre as adiccións, a drogodependencia, as novas tecnoloxías e as condutas de risco no ámbito afectivo e sexual. A segunda parte está dirixida á formación na mediación e toca temas como os tipos de conflito, a xestión apropiada, consecuencias dunha mala xestión ou a figura dunha persoa mediadora.\nOutra das cuestións principais desta iniciativa, é o uso correcto das tecnoloxías de información, os perigos dun uso abusivo ou inadecuado e cal é o seu obxectivo principal.\nO ciclo conta co apoio da Xunta de Galicia e realízase en colaboración coa asociación Amaina.\nPublicado en Prevención de Conductas de Risco


magosto .Novembro 2009\nPostado por IES illa de Ons às 21:51 Nenhum comentário:\n350, MÁXIMO DE CO2 NA ATMOSFERA\nOs alumnos-as do IES "illa de Ons" de BUEU, participaron hoxe véspera do 24 de outubro na acción ecoloxista máis grande da historia, o movemento 350, que promove concentracións en todo o planeta para que os líderes mundiais se sintan respaldados pola sociedade na toma de medidas efectivas contra o cambio climático.\nPostado por IES illa de Ons às 00:22 Nenhum comentário:\nFirmas apoio manifesto\nApoia ao galego coa túa firma\nPostado por IES illa de Ons às 19:27 Nenhum comentário:\nNAVEGANDO A VELA!!!\nOs pasados días 6, 8 e 15 de maio os nosos alumnos de 1ºESO participaron nun curso de iniciación á navegación a vela organizado polo Club Náutico de Beluso. O mércores 6 tivemos unha sesión teórica no ximnasio do centro para a cal os monitores trouxeron un “optimist” no cal impartiron algunhas nocións básicas. As prácticas tiveron lugar os venres 8 e 15 pola tarde e nelas navegaron pola enseada de Bueu acompañados polos monitores e con eles practicaron viradas, ceñidas, través e algún que outro baño refrescante fronte a praia de Agrelo. Non estaría mal que algún continuase practicando este fermoso deporte nas instalacións do Club Náutico de Beluso.\nPostado por IES illa de Ons às 10:21 Nenhum comentário:\nUMBRELA Nº 12\nVisita ao Acquariumgalicia do Grove.\nAida Queimaño Soage e Alba Rial Vidal.\nO 2/3/2009 saímos do colexio alumnas e alumnos de 1º e 2º de ESO cara ao Grove ás 9:00 da mañá. A iso das dez chegamos ó acuario do Grove. Fixemos unha visitas guiada onde nos explicaron os catro tipos de ambientes acuáticos onde poden habitar os peixes de Galicia. Primeiro comezamos polo peirao, onde é típica a dourada. A estes peixes gústanlles agocharse entre os paus de madeira do porto. É fácil diferenciar o sexo do que son pola mancha que teñen nas que serían as súas tempas.\nSeguidamente, explicáronnos que a hurta e o pargo viven cerca da praia e onde tamén son comús a centola e a nécora, dous crustáceos moi típicos das nosas costas.\nDespois dixéronnos que o sargo e o besugo habitan entre as bateas.\nAs bateas son plataformas das que penduran numerosas cordas que conteñen mexillóns, e moluscos como as vieiras e as ostras, as máis grandes chamadas ostións. As cordas das bateas só poden medir doce metros, posi de chegares ao fondo do mar as estrelas de mar comerían a colleita de mexillóns.\nPor último faláronnos das morenas máis coñecidas por serpes de mar debido á súa forma alongada. Estas adoitan esconderse entre os buratos das rochas, e aínda que non son velenosas son peixes que comen moita basura e xa que os seus dentes son moi afiados unha mordedela delas poden infetarte moito.\nAntes de marchar ó autobús, deixamos atrás as costas galegas e demos un percorrido polas cálidas augas occidentais e observamos peixes de cores moi vistosas, como o peixe paiaso e o peixe ídolo moro.\nFinalmente observamos diversos tipos de quenllas e raias e un peixe moi curioso, trátase do peixe guitarra.\nXa fóra da sección dos peixes, visitamos unha estancia chamada zona de granxa, onde observamos unha especie de piscifactoría, dúas nutrias e unha foca en pleno proceso de recuperación, pois foi atopada ferida nunha praia.\nXa fóra do acuario embarcámonos nun catamarán e tomamos rumbo á ría de Arousa. Alí observamos pequenos barcos pesqueiros de baixura.\nFaláronnos das bateas e do proceso de cultivo dos mexillóns, ostras e vieiras. Despois deixáronnos observar o fondo mariño. Xa rematada a nosa travesía polo mar, paramos preto dunha cafetería a xantar.\nPola tarde voltamos ó acuario, onde nos contaron o noso parecido cos cetáceos. Contáronnos cousas moi interesantes a cerca das baleas como: que as baleas comunicábanse con cantigas que se foron transmitindo de xeracións en xeracións e que por culpa da\ncontaminación acústica, como o ruído dos barcos ou pola contaminación en sí ou tamén pola sua caza, pois o número de baleas que existe no mundo, cada ano e máis reducido.\nChegados a este punto tivemos que voltar ao colexio. Onde aproximadamente chegamos ás cinco e media.\nEsta excursión fíxonos reflexionar a cerca do mundo que nos rodea e fixo darnos conta do pouco que sabemos do marabilloso fondo mariño deste pequeno planeta, do inmenso universo.\nPostado por IES illa de Ons às 22:13 Nenhum comentário:


Efe 21 mayo 2020 18:14 h.\nOs diferentes negocios encargados dos eventos solicitan un plan para vencer a esta incerteza\nGalicia vive entre nerviosismo e incerteza a posibilidade de que a entrada en vigor da fase dúas da desescalada permita a celebración de vodas con aforamento limitado, un máximo de cen persoas ao aire libre ou 50 en interiores, xa sexa en instalacións públicas ou privadas, e coas medidas de hixiene preceptivas.\nNas tendas de vestidos, como Zaloira Novias, que leva 21 anos no mercado, así como nas xoierías, como a de Fernando Gallego, hai incerteza, segundo indicaron a Efe. No caso das primeiras, porque na época de maiores vendas foi obrigado o peche pola pandemia; no caso do segundo, polas datas pospostas de enlácelos, pero alianzas si segue vendendo.\nSusa e Bego, as irmás que levan o primeiro dos negocios, queren pensar en positivo, a pesar de estar feitas un amasillo de nervios; o segundo, o artesán, igual. A venda online non foi un salvavidas no tempo de enclaustramiento, aínda que funcione ben, pero nota que a xente, a medida que vai habendo maior permisividad, sente ganas de lucir unha xoia, a que sexa, pola asociación con momentos especiais.\nProfesionais de vodas e eventos de Galicia, -son moitos-, piden nun comunicado ao Goberno de España que aclare se a celebración de vodas á que se refire a norma nas fases 2 e 3 son para a realización da cerimonia ou para o banquete e que anticipen "as datas, aforamentos e as medidas claras", xa que "son eventos sociais que levan unha gran responsabilidade".\nDesde o sector solicitan claridade e un plan con datas, pois isto "permitirá aos operadores contar con tempo suficiente para adaptarse"\nNun comunicado, a asociación detalla que "unha voda é unha celebración que consta de tres grandes momentos: a cerimonia, o banquete e a festa" e non se poden celebrar "con restricións" pois "as parellas que casan queren estar cos seus familiares e amigos durante todo este proceso".\nDebido á pandemia do coronavirus, reflicte a nota, máis de 17.000 vodas xa tiveron que ser anuladas en España.\nDemandan así mesmo que se teña en conta que "é nos meses de abril a outubro cando se concentra o 80"%" da súa facturación anual, "dun consumo primario de máis de 3.500 millóns de euros ao ano, abarcando categorías moi distintas como restauración, músicos, fotógrafos, axencias de viaxes, floristas, decoradores, xoierías, pastelerías e moitas outras".\nPor iso, solicitan claridade e un plan con datas, pois isto "permitirá aos operador do sector contar con tempo suficiente para adaptarse e poder estar activos de forma segura desde o primeiro momento que se decida reiniciar o resto das actividades".\nAdemais, sosteñen que "se as restricións ás que se verán sometidas as vodas son moi amplas", débese "prohibir a súa celebración ata o momento en que se poidan facer dentro dun marco de normalidade". De feito, o Pazo do Tambre, moi reclamado para este tipo de cerimonias, agardará, por ese motivo, a que conclúa toda a desescalada.\nNerviosismo e dúbidas ante a próxima volta das vodas con aforamento...